הח"כ מהליכוד בקרוב יושבע לשר - אך עדיין לא הגיש את הצהרת ההון מסיום תקופת כהונתו הקודמת כשר הדיגיטל. בניגוד לאזרח הפשוט, על פי החוק שר לא חשוף לקנסות במקרה שאינו מצהיר על הונו כנדרש
ח"כ דוד אמסלם צפוי בקרוב להתמנות לשר בממשלת נתניהו ה-37, הוא ישמש שר נוסף במשרד המשפטים ויהיה מעורב בקידום המהפכה המשפטית שמקדמת הקואליציה. אלא שלאמסלם יש חוב בלתי פתור לציבור: הוא טרם הגיש הצהרת הון כנדרש בחוק, עם סיום כהונתו בממשלה ה-35.  המשמעות: הוא מונע בפועל מהמבקר לבחון אם פעל בהגינות או שצבר הון חריג במהלך הקדנציה ההיא, בה כיהן כשר הדיגיטל והיה אחראי על רשות החברות.  בנובמבר 2022 פרסמנו כי השר אמסלם הוא אחד מהשרים שטרם הגישו למבקר המדינה את הצהרות ההון שלהם, כנדרש. בכללים למניעת ניגוד עניינים של שרים וסגני שרים (התשס"ג-2003), שהתקינה הממשלה והמבוססים על המלצות דו"ח ועדת אשר משנת 1977, נקבע כי ראש הממשלה, שרי הממשלה וסגניהם, מחויבים בהגשתה למבקר המדינה של הצהרה הון שנתית. המטרה היא לעקוב אחר התפתחות נכסיהם והונם ולוודא שלא עשו שימוש לרעה בתפקיד הציבורי כדי להכניס כסף לכיס. ח"כ אמסלם סיים לכהן כשר במשרד הדיגיטל הלאומי ב-13 ביוני 2021, וכשרים אחרים בממשלה ה-35 הוא היה מחויב בהגשת הצהרת הון עד 60 יום מתום השנה הראשונה לכהונתו או מתום כהונתו. הוא לא עשה זאת עד עכשיו. שרים נוספים בממשלה ה-35 שלא הגישו הצהרת הון היו השרים זאב אלקין,יעקב אביטן ורפי פרץ. ההצהרה אמורה לכלול את הנתונים הבאים: (1) ההון, הנכסים, הזכויות וההתחייבויות שיש לשר ולבני משפחתו בתום אותה שנה או בתום תקופת הכהונה; (2) מקורות ההכנסה של השר ובני משפחתו באותה שנה או באותה תקופה וסכומי ההכנסה מכל מקור. מטרת ההצהרות היא לאפשר למבקר המדינה לבדוק אפשרות ששרים סוטים מהכללים, וכשיש חשד לפלילים בסמכותו להעביר את העניין ליועץ המשפטי לממשלה.  מלשכת אמסלם לא נמסרה תגובה. (איך זה משפיע עליך) כשהשרים לא מגישים את הגשת הצהרת ההון שלהם בזמן קשה יותר לגלות חריגות בהון שצברו. חריגות כאלה עשויות להצביע על קבלת מתנה אסורה שהשפיעה על קבלת ההחלטות של אותו שר או שרה. אם יסתירו את המתנה בהצהרת ההון, יאלצו לעשות זאת באופן אקטיבי ולשקר – מה שעשוי להביא גם לחקירה פלילית. חוסר שיתוף פעולה כזה עם ניסיון לאתר ולמנוע שחיתות – מערער את אמון הציבור. (מה עושים כדי שיתוקן) יש להחיל תקנון אתיקה לעבודת הממשלה, המגובה בסנקציות כלפי שרים סוררים. במאי 2020 הניחו חברי הכנסת גדעון סער ושרן השכל מהליכוד הצעת חוק שמטרתה לפתור את הבעיה. אותה הצעה מחייבת את כלל השרים וחברי הכנסת להגיש הצהרת הון תוך 60 יום וגם לפרסמה לציבור. על פי ההצעה, יוטלו קנסות על שרים שיאחרו. סער, שהיה שר המשפטים בממשלה האחרונה, לא טרח לקדם את ההצעה שלו. 